फोंडेंः तंत्रज्ञानाच्या आदारान सायबर गुन्यांवांचे संख्येंत गोंयांत हिसपा भायर वाड जायत आसा. नव्या तंत्रज्ञानाचो वापर करून गुन्यांवकार बँकेंतली रक्कम गायब करपा वांगडाच हेर विवीध तरांच्या गुन्यांवांनी रस दाखयतात. तांकां आळाबंदा हाडचे खातीर गोंय पुलिसांनी आयआयटी विद्यार्थ्यां खातीर हॅकाथॉन सर्त सुरू केल्या. सर्तीच्या माध्यमांतल्यान सायबर गुन्यांवांच्या तपासा खातीर विशेश सुचोवणी आयआयटीच्या विद्यार्थ्यां कडल्यान मेळटली. पुलिसां सयत विद्यार्थ्यांक लेगीत फुडल्या शिक्षणा खातीर सर्तीचो लाव जातलो, अशी म्हायती पुलीस म्हासंचालक जसपाल सिंग हांणी दिली.
 फर्मागुडयेर घेतिल्ले पत्रकार परिशदेक सिंग हांचे वांगडा उपम्हासंचालक ओमवीर सिंग, सायबर गुन्यांवांचे अधिक्षक निधी वालसन, आयआयटीचे संचालक बी. के. मिश्रा आनी गोंय अभियांत्रिकी म्हाविद्यालयाचे मुख्याध्यापक आर. बी. लोहानी हाजीर आशिल्ले.
 सध्या गोंयांत कांय गुन्यांवांचेर नियंत्रण दवरपाक गोंय पुलिशेक येस मेळ्ळां. तरी लेगीत कांय म्हयन्यां सावन चोरयो तशेंच हेर सायबर गुन्यांवांचे संख्येंत वाड जाल्या. तंत्रज्ञानाचो वापर करून गुन्यांवकार गुन्यांव करतात. तांचेर नियंत्रण दवरचे खातीर तंत्रज्ञान शिक्षण घेवपी आयआयटीच्या विद्यार्थ्यां कडल्यान विशेश सुचोवण्यो हॅकाथॉन सर्तीच्या माध्यमांतल्यान घेतात. शारांत बसयिल्ल्या सीसीटीव्ही कॅमेरांच्या आदाराचेर विद्यार्थ्यांच्यो सुचोवण्यो एकाद्या गुन्यांवकाराचो सोद लावपाक पुलिशेक म्हत्वाच्यो थारतल्यो. कारण दरेक गुन्यांवकार नव्या तंत्रज्ञानाचो वापर करून पुलिसांक फटोवपाच्या यत्नांत आसता. विद्यार्थ्यांच्या सुचोवण्यांक लागून पुलिशेचें काम सोपें जावपाक शकता. ते खातीर फुडारांत लेगीत आयआयटी विद्यार्थ्यां खातीर सर्ती घेतले, अशें जसपाल सिंग हांणी सांगलें.
 सध्या गोंयांत जमीन बळकावपाच्या प्रकरणाचो तपास एसआयटी करता. तपास पुराय जाले उपरांत गुन्यांवाचो हेतू स्पश्ट जातलो. फुडल्या वर्सा हे संबंदांत लेगीत सर्त घेवन विद्यार्थ्यांच्यो सुचोवण्यो घेतले, अशें म्हासंचालक जसपाल सिंग हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 